b'\n_START_ARTICLE_\nPolje (fizika)\n_START_PARAGRAPH_\nPolje je v fiziki pojem, ki vsaki to\xc4\x8dki prostor-\xc4\x8dasa pripisuje vrednost neke fizikalne koli\xc4\x8dine. Polje je v odvisnosti od tega kak\xc5\xa1na je fizikalna koli\xc4\x8dina, ki jo pripi\xc5\xa1emo vsaki to\xc4\x8dki tega polja, lahko skalarno (npr. temperaturno polje), vektorsko (lahko mu v vsaki to\xc4\x8dki dolo\xc4\x8dimo jakost in smer, npr. elektri\xc4\x8dno in magnetno polje), tenzorsko ali spinorno. Polje je podro\xc4\x8dje na katerem lahko opazimo delovanje sile na telesa, ki imajo dolo\xc4\x8dene zna\xc4\x8dilnosti (na primer: naboj, maso). Obi\xc4\x8dajno ta sila deluje na daljavo in skozi prazen prostor._NEWLINE_Obi\xc4\x8dajno se obravnava polje kot, da se razteza po celotnem vesolju. V resnici pa jakost vsakega polja pada tako, da na neki razdalji lahko re\xc4\x8demo, da ga ni ve\xc4\x8d. V vakuumu ni snovi, so pa polja._NEWLINE_Nekatera polja imenujemo osnovna, ki so temelj osnovnim silam. To so polja iz katerih izhajajo vsa ostala polja. V za\xc4\x8detku so poznali samo delovanje (interakcije), ki ga je povzro\xc4\x8dalo elektri\xc4\x8dno ali magnetno polje. Ti dve polji so pozneje zdu\xc5\xbeili v enotno elektromagnetno polje. Razen tega je znano \xc5\xa1e gravitacijsko polje, \xc5\xa1ibko polje in mo\xc4\x8dno polje (polje jedrskih sil). \xc5\xa0ibko polje in elektromagnetno polje so zdru\xc5\xbeili v elektro\xc5\xa1ibko polje. Potekajo pa mo\xc4\x8dne te\xc5\xbenje, da bi vse sile zdru\xc5\xbeili v eno vrsto naravnih sil (teorija velikega poenotenja).'